Nnyinza Ntya Okwewala Abantu Abakyamu Abanneegwanyiza?
Bayibuli ky’egamba
Lowooza ku magezi gano ageesigamiziddwa ku Bayibuli:
Weewale okwemoolamoola. Kolagana bulungi ne bakozi banno era bawe ekitiibwa, naye weewale okweyisa mu ngeri eyinza okubaviirako okulowooza nti osobola okukkiriza okwegatta nabo.
—Matayo 10:16; Abakkolosaayi 4:6.
Yambala mu ngeri esaanira. Toyambala ngoye eziyinza okubaleetera okufuna ekifaananyi ekikyamu. Bayibuli etukubiriza okwambala engoye ‘ezisaanira era eziweesa ekitiibwa.’
—1 Timoseewo 2:9.
Londa mikwano gyo n’amagezi. Bw’omala ebiseera ng’oli n’abantu abazannyirira n’abo be batafaanaganya nabo kikula, naawe oyinza okutandika okukitwala ng’ekitali kikyamu.
—Engero 13:20.
Weewale aboogera eby’obuwemu. Bwe muba munyumya ne batandika “okwogera eby’ekisirusiru, oba okusaaga okw’obuwemu,” baviire.
—Abeefeso 5:4.
Weewale embeera eziyinza okukuviirako emitawaana. Ng’ekyokulabirako, tokkiriza kusigala ku mulimu oluvannyuma lw’ebiseera eby’okukola nga tewali nsonga nnuŋŋamu.
—Engero 22:3.
Teweemotyamotya. Omuntu bw’akola ekintu kyonna ekitasaana era ekiraga nti akwegwanyiza, mulagirewo nti tojja kukkiriza. (1 Abakkolinso 14:9) Ng’ekyokulabirako, oyinza okumugamba nti: “Bw’onkwatako mpulira bubi, era njagala okikomye.” Oyinza okumuwandiikira ebbaluwa n’omutegeeza kye yakoze, engeri gye wawuliddemu, era nti toyagala akiddemu. Munnyonnyole akitegeere bulungi nti okusalawo kwo kwesigamye ku mitindo gy’empisa gy’ogoberera n’enzikiriza yo.
—1 Abassessalonika 4: 3-5.
Funa obuyambi. Oyo akutawaanya bw’atalekera awo, buulirako mukwano gwo gwe weesiga, omu ku b’omu maka go, oba mukozi munno oba oyo alina obumanyirivu mu kuyamba abantu abaali babaddeko mu mbeera gy’olimu. (Engero 27:9) Abantu bangi abayise mu mbeera eyo basabye Katonda n’abayamba. Ne bw’oba nga tosabangako, tonyooma buyambi bw’osobola okufuna okuva eri Yakuwa, “Katonda ow’okubudaabuda kwonna.”
—2 Abakkolinso 1:3.
Abakozi bukadde na bukadde bakolera ku bugubi olw’okuba babeegwanyiza ku mirimu, naye Bayibuli esobola okubayamba.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn